[{"text_idx": "#000001", "text": "En la okupata urbo Najrobo, malproksime de zorgema vivo hejme, log\u0302is grupo de senhejmaj knaboj. Ili bonvenigis c\u0302iun tagon kiel ajn g\u0302i venis. Unu mateno, la knaboj pakis siajn matojn post dormado sur malvarmaj trotuaroj. Por forpeli la malvarmon ili ekbruligis fajron per rubo. Inter la grupo de knaboj estis Magozwe. Li estis la plej juna."}, {"text_idx": "#000002", "text": "Kiam la gepatroj de Magozwe mortis, li havis nur kvin jarojn. Li iris log\u0302i kun sia onklo. C\u0302i tiu viro ne zorgis pri la infano. Li ne donis al Magozwe sufic\u0302e da mang\u0302aj\u0302o. Li igis la knabon multe labori."}, {"text_idx": "#000003", "text": "Se Magozwe plendis au\u0306 demandis, lia onklo batis lin. Kiam Magozwe petis, c\u0302u li povas iri al lernejo, lia onklo batis lin kaj diris: \u201cVi estas tro stulta por lerni ion ajn.\u201d Post tri jaroj de c\u0302i tiu traktado Magozwe forkuris de sia onklo. Li eklog\u0302is surstrate."}, {"text_idx": "#000004", "text": "Strata vivo estis malfacila kaj la plej multo de la knaboj luktis c\u0302iutage nur por akiri mang\u0302on. Foje ili estis arestitaj, foje batitaj. Kiam ili estis malsanaj, estis neniu por helpi. La grupo dependis de la malmulta mono, kiun ili akiris de almozpetado, kaj de vendado de plastoj kaj aliaj reciklado. La vivo estis ec\u0302 pli malfacila pro bataloj kun rivalaj grupoj, kiuj volis regi partojn de la urbo."}, {"text_idx": "#000005", "text": "Iun tagon, dum Magozwe trarigardis la rubujojn, li trovis malnovan c\u0302ifonan rakontolibron. Li purigis la malpuraj\u0302on de g\u0302i kaj metis g\u0302in en sian sakon. C\u0302iutage poste li elprenis la libron kaj rigardis la bildojn. Li ne sciis kiel legi la vortojn."}, {"text_idx": "#000006", "text": "La bildoj rakontis la historion de knabo, kiu farig\u0302is piloto. Magozwe revus esti piloto. Foje, li imagis, ke li estas la knabo en la rakonto."}, {"text_idx": "#000007", "text": "Malvarmis kaj Magozwe staris sur la vojo almozpetante. Viro iris al li. \u201cSaluton, mi estas Tomaso. Mi laboras proksime c\u0302i tie, en loko, kie vi povas havi ion por mang\u0302i,\u201d diris la viro. Li indikis flavan domon kun blua tegmento. \u201cMi esperas, ke vi iros tien por iom mang\u0302i?\u201d li demandis. Magozwe rigardis la viron, kaj poste la domon. \u201cEble,\u201d li diris, kaj foriris."}, {"text_idx": "#000008", "text": "Dum la sekvaj monatoj, la senhejmaj knaboj kutimis vidi Tomason. Li s\u0302atis paroli kun homoj, precipe homoj surstrate. Tomaso au\u0306skultis la rakontojn pri la vivoj de homoj. Li estis serioza kaj pacienca, neniam malg\u0302entila au\u0306 senrespekta. Iuj el la knaboj komencis iri al la flava kaj blua domo por mang\u0302i tagmeze."}, {"text_idx": "#000009", "text": "Magozwe sidis sur la trotuaro rigardante sian bildlibron, kiam Tomaso sidig\u0302is apud li. \u201cPri kio temas la rakonto?\u201d demandis Tomaso. \u201cTemas pri knabo, kiu farig\u0302as piloto,\u201d respondis Magozwe. \u201cKiel nomig\u0302as la knabo?\u201d demandis Tomaso. \u201cMi ne scias, mi ne scias legi,\u201d diris Magozwe mallau\u0306te."}, {"text_idx": "#000010", "text": "Kiam ili renkontig\u0302is, Magozwe komencis rakonti sian propran historion al Tomaso. G\u0302i estis la rakonto de lia onklo kaj kial li forkuris. Tomaso ne multe parolis, kaj li ne diris al Magozwe kion fari, sed li c\u0302iam au\u0306skultis atente. Foje ili parolis dum ili mang\u0302is c\u0302e la domo kun la blua tegmento."}, {"text_idx": "#000011", "text": "Proksime al la deka naskig\u0302tago de Magozwe, Tomaso donis al li novan rakontolibron. G\u0302i estis rakonto pri vilag\u0302a knabo, kiu kreskis esti fama futbalisto. Tomaso legis tiun rakonton al Magozwe multfoje, g\u0302is unu tago li diris, \u201cMi pensas, ke venis la tempo, por vi iri al lernejo kaj lerni kiel legi. Kion vi pensas?\u201d Tomaso klarigis, ke li scias pri loko, kie infanoj povas log\u0302i kaj iri al lernejo."}, {"text_idx": "#000012", "text": "Magozwe pensis pri c\u0302i tiu nova loko, kaj pri irado al lernejo. Kaj kio se lia onklo pravus kaj li estus tro stulta por lerni ion ajn? Kio se ili batus lin c\u0302e c\u0302i tiu nova loko? Li timis. \u201cEble estas pli bone resti log\u0302anta sur la strato,\u201d li pensis."}, {"text_idx": "#000013", "text": "Li dividis siajn timojn kun Tomaso. Post iom da tempo la viro trankviligis la knabon, ke la vivo povus esti pli bona c\u0302e la nova loko."}, {"text_idx": "#000014", "text": "Kaj tiel Magozwe translokig\u0302is en c\u0302ambron en domo kun verda tegmento. Li dividis la c\u0302ambron kun du aliaj knaboj. Entute estis dek infanoj log\u0302antaj en tiu domo. Kune kun onklino Cissy kaj s\u0302ia edzo, tri hundoj, kato, kaj maljuna kapro."}, {"text_idx": "#000015", "text": "Magozwe komencis lernejon kaj g\u0302i estis malfacila. Li havis multon por lerni post malfrua komenco. Foje li volis rezigni. Sed li pensis pri la piloto kaj la futbalisto en la rakontolibroj. Kiel ili, li ne rezignis."}, {"text_idx": "#000016", "text": "Magozwe sidis en la korto c\u0302e la domo kun la verda tegmento, legante rakontolibron de la lernejo. Tomaso venis kaj sidis apud li. \u201cPri kio temas la rakonto?\u201d demandis Tomaso. \u201cTemas pri knabo, kiu farig\u0302as instruisto,\u201d respondis Magozwe. \u201cKiel nomig\u0302as la knabo?\u201d demandis Tomaso. \u201cLi nomig\u0302as Magozwe,\u201d diris Magozwe ridetante."}, {"text_idx": "#000017", "text": "Ilustrita de: Wiehan de Jager"}, {"text_idx": "#000018", "text": "Fonto: Magozwe el la Afrika Rakontolibro"}, {"text_idx": "#000019", "text": "Legi pliajn rakontojn de la 5-a nivelo:"}]